હિંમતનગર અને ગાંભોઇ નજીક સર્જાયેલા બે જુદા જુદા અકસ્માતમાં બેના મોત બેને ગંભીર ઇજાઓ પહોંચી હતી. જેમાં હિંમતનગર જી.આઇ.ડી.સી. નજીક અમદાવાદ-હિંમતનગર ને.હા. નં.૮ પર મંગળવારે સવારે બેફામગતિએ આવતી એક લકઝરી બસના ચાલકે રીક્ષાને ટક્કર મારતા રીક્ષા એસ.ટી. બસ સાથે અથડાઇ હતી અને એસ.ટી. બસના ચાલકે આગળ જતી વેગનઆર કારને ટક્કર મારતા ચાર વાહનો વચ્ચે વિચિત્ર અકસ્માત સર્જાયો હતો. જે અકસ્માતમાં રીક્ષામાં બેઠેલા એક ઇસમનું ગંભીર ઇજાઓને પગલે મોત નિપજયુ હતું, જયારે અન્ય એક ઇસમને ઇજાઓ પહોંચી હતી. જ્યારે અકસ્માતના બીજા બનાવમાં હિંમતનગર તાલુકાના ગાંભોઇ નજીકના રૂપાલ ત્રણ રસ્તા પરથી સોમવારે પસાર થતા એક બુલેટ અને બાઇક વચ્ચે અકસ્માત સર્જાતા ગંભીર ઇજાઓને પગલે એક યુવકનું મોત નિપજયુ હતું, જયારે અન્ય ત્રણ જણાને ઇજાઓ પહોંચતા તેઓને હિંમતનગરની સિવિલ અને ખાનગી હોસ્પિટલમાં સારવાર માટે ખસેડાયા હતા.